CELEX: C2006/060/82
Language: el
Date: 2006-03-11 00:00:00
Title: Υπόθεση T-449/05: Προσφυγή της  22ας Δεκεμβρίου 2005  — Δικηγορικός Σύλλογος Ιωαννίνων κατά Ευρωπαϊκού Κοινοβουλίου και Συμβουλίου της Ευρωπαϊκής 'Ενωσης

11.3.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 60/42
            
         Προσφυγή της 22ας Δεκεμβρίου 2005 — Δικηγορικός Σύλλογος Ιωαννίνων κατά Ευρωπαϊκού Κοινοβουλίου και Συμβουλίου της Ευρωπαϊκής 'Ενωσης
   (Υπόθεση T-449/05)
   (2006/C 60/82)
   Γλώσσα διαδικασίας: η ελληνική
   Διάδικοι
   
      Προσφεύγων: Δικηγορικός Σύλλογος Ιωαννίνων (Ιωάννινα, Ελλάδα) [Δικηγόρος: Σωτήριος Αθανασίου]
   
      Καθών: Ευρωπαϊκό Κοινοβούλιο και Συμβούλιο της Ευρωπαϊκής 'Ενωσης
   Αιτήματα του προσφεύγοντος
   
               —
            
            
               Να ακυρωθεί η Οδηγία 2005/36/ΕΚ του Ευρωπαϊκού Κοινοβουλίου και του Συμβουλίου, της 7ης Σεπτεμβρίου 2005, σχετικά με την αναγνώριση των επαγγελματικών προσόντων (1), σε ό,τι αφορά τις ρυθμίσεις των άρθρων 11 γ i, ii, δ, 12, 13, 50, παρ. 3 αυτής,
            
         
               —
            
            
               Να καταδικαστούν το Ευρωπαϊκό Κοινοβούλιο και το Συμβούλιο στα δικαστικά έξοδα.
            
         Ισχυρισμοί και κύρια επιχειρήματα
   Ο προσφεύγων Δικηγορικός Σύλλογος, θεωρώντας ότι η προσβαλλόμενη οδηγία τον αφορά άμεσα και ατομικά ως αρμόδια εθνική αρχή που καλείται να εκτιμήσει τα επαγγελματικά προσόντα αυτών που ζητούν να εγγραφούν ως μέλη του, επιδιώκει με την προσφυγή του την ακύρωση ορισμένων διατάξεων της οδηγίας αυτής που, κατά την εκτίμηση του, εξομοιώνουν ανώτερο επίπεδο επαγγελματικών προσόντων με το αμέσως κατώτερο αυτού επίπεδο και παρέχουν τη δυνατότητα σε ένα κράτος μέλος να προβαίνει με τις εθνικές του διατάξεις σε εξομοίωση τίτλου νομικών σπουδών πανεπιστημιακού επιπέδου με τίτλους σπουδών κατώτερης εκπαιδευτικής βαθμίδας και να παρέχει τα ίδια επαγγελματικά δικαιώματα στους πτυχιούχους τίτλων σπουδών μεταδευτεροβάθμιας εκπαίδευσης με τους πτυχιούχους πανεπιστημιακών τίτλων νομικών σπουδών, έστω και χωρίς να πληρούνται οι απαιτήσεις που ορίζονται από το κράτος μέλος καταγωγής.
   Προς υποστήριξη της προσφυγής του ο προσφεύγων υποστηρίζει ότι κατά την έκδοση της προσβαλλόμενης οδηγίας τα κοινοτικά όργανα κινήθηκαν πολύ πέραν των ορίων της αρμοδιότητάς τους και σφετερίστηκαν συνταγματικές αρμοδιότητες της Ελληνικής Δημοκρατίας που αναφέρονται στην οργάνωση και διάρθρωση του ανώτατου εκπαιδευτικού επιπέδου. Στο ίδιο πλαίσιο ο προσφεύγων επικαλείται επίσης παράβαση των αρχών της επικουρικότητας, της αναλογικότητας, της εγγύτητας, της συνεκτικότητας, της αποφυγής καταχρήσεων και του αμοιβαίου σεβασμού συνταγματικών και κοινοτικών αρμοδιοτήτων. Επικαλείται επίσης παράβαση του άρθρου 6 ΕΕ στο βαθμό που με την προσβαλλόμενη οδηγία παραβιάζονται, κατά την εκτίμησή του, τα θεμελιώδη δικαιώματα στη δωρεάν μόρφωση, την ελεύθερη επιλογή και άσκηση επαγγέλματος και την πραγματική χρήση ενός αναγνωρισμένου τίτλου σπουδών.
   Ο προσφεύγων επικαλείται ακόμη παράβαση του κοινοτικού κεκτημένου και συνεπώς αντίθεση της προσβαλλόμενης οδηγίας στις διατάξεις των άρθρων 2 και 3 ΕΕ. Τέλος, επικαλείται ανεπαρκή και αντιφατική αιτιολογία της προσβαλλόμενης πράξης.
   
      (1)  Επίσημη Εφημερίδα αριθ. L 255 της 30/9/2005, σ. 22